CELEX: 22015D2435
Language: sk
Date: 2015-09-21 00:00:00
Title: Rozhodnutie Asociačnej rady EÚ – Egypt č. 1/2015 z 21. septembra 2015, ktorým sa nahrádza protokol 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej týkajúci sa vymedzenia pojmu „pôvodné výrobky“ a metód administratívnej spolupráce [2015/2435]

22.12.2015   
            
            
               SK
            
            
               Úradný vestník Európskej únie
            
            
               L 334/62
            
         ROZHODNUTIE ASOCIAČNEJ RADY EÚ – EGYPT č. 1/2015
   z 21. septembra 2015,
   ktorým sa nahrádza protokol 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej týkajúci sa vymedzenia pojmu „pôvodné výrobky“ a metód administratívnej spolupráce [2015/2435]
   ASOCIAČNÁ RADA EÚ – EGYPT,
   so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej (1), a najmä na jej článok 27,
   so zreteľom na protokol 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej týkajúci sa vymedzenia pojmu „pôvodné výrobky“ a metód administratívnej spolupráce,
   keďže:
   
               (1)
            
            
               V článku 27 Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej (ďalej len „dohoda“) sa odkazuje na protokol 4 k dohode (ďalej len „protokol 4“), ktorým stanovujú pravidlá pôvodu a stanovuje sa kumulácia pôvodu medzi Európskou úniou, Egyptom a ostatnými zmluvnými stranami Regionálneho dohovoru o paneuro-stredomorských preferenčných pravidlách pôvodu (2) (ďalej len „dohovor“).
            
         
               (2)
            
            
               Článkom 39 protokolu 4 sa stanovuje, že Asociačná rada stanovená v článku 74 dohody môže rozhodnúť o zmene ustanovení uvedeného protokolu.
            
         
               (3)
            
            
               Účelom dohovoru je nahradiť protokoly o pravidlách pôvodu, ktoré sú v súčasnosti platné medzi krajinami paneuro-stredomorskej oblasti, jediným právnym aktom.
            
         
               (4)
            
            
               Únia podpísala dohovor 15. júna 2011 a Egypt dohovor podpísal 9. októbra 2013.
            
         
               (5)
            
            
               Listinu o prijatí uložila Únia u depozitára dohovoru 26. marca 2012 a Egypt uložil listinu o prijatí 23. apríla 2014. V dôsledku toho v súlade s článkom 10 ods. 3 dohovoru nadobudol dohovor platnosť 1. mája 2012 pre Úniu a 1. júna 2014 pre Egypt.
            
         
               (6)
            
            
               Protokol 4 by sa preto mal nahradiť novým protokolom odkazujúcim na dohovor,
            
         PRIJALA TOTO ROZHODNUTIE:
   Článok 1
   Protokol 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej týkajúci sa vymedzenia pojmu „pôvodné výrobky“ a metód administratívnej spolupráce sa nahrádza textom uvedeným v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. februára 2016.
   
      V Bruseli 21. septembra 2015
      
         
            Za Asociačnú radu
         
         
            predsedníčka
         
         F. MOGHERINI
      
   
   
      (1)  Ú. v. EÚ L 304, 30.9.2004, s. 39.
   
      (2)  Ú. v. EÚ L 54, 26.2.2013, s. 4.
   
      PRÍLOHA
      
         
            „PROTOKOL 4
            týkajúci sa vymedzenia pojmu ‚pôvodné výrobky‘ a metód administratívnej spolupráce
            Článok 1
            Uplatniteľné pravidlá pôvodu
            1.   Na účely vykonávania tejto dohody sa uplatňuje dodatok I a príslušné ustanovenia dodatku II k Regionálnemu dohovoru o paneuro-stredomorských preferenčných pravidlách pôvodu (1) (ďalej len ‚dohovor‘).
            2.   Všetky odkazy na ‚príslušnú dohodu‘ v dodatku I a v príslušných ustanoveniach dodatku II k Regionálnemu dohovoru o paneuro-stredomorských preferenčných pravidlách pôvodu sa považujú za odkazy na túto dohodu.
            Článok 2
            Riešenie sporov
            1.   V prípade sporov, ktoré vzniknú v súvislosti s postupmi overovania stanovenými v článku 32 dodatku I k dohovoru a ktoré nie je možné vyriešiť medzi colnými orgánmi žiadajúcimi o overenie a colnými orgánmi zodpovednými za vykonanie tohto overenia, sa také spory predkladajú Asociačnej rade.
            2.   Riešenie všetkých sporov medzi dovozcom a colnými orgánmi dovážajúcej krajiny sa riadi právnymi predpismi uvedenej krajiny.
            Článok 3
            Zmeny protokolu
            Asociačná rada môže rozhodnúť o zmene ustanovení tohto protokolu.
            Článok 4
            Odstúpenie od dohovoru
            1.   Ak Európska únia alebo Egypt písomne oznámi depozitárovi dohovoru svoj zámer odstúpiť od dohovoru podľa článku 9 dohovoru, Únia a Egypt bezodkladne začnú rokovania o pravidlách pôvodu na účely vykonávania tejto dohody.
            2.   Až do nadobudnutia platnosti novo dohodnutých pravidiel pôvodu sa na túto dohodu naďalej uplatňujú pravidlá pôvodu obsiahnuté v dodatku I k dohovoru a v prípade potreby aj príslušné ustanovenia dodatku II k dohovoru uplatniteľné v okamihu odstúpenia od dohovoru. Od okamihu odstúpenia od dohovoru sa však pravidlá pôvodu obsiahnuté v dodatku I a v prípade potreby aj príslušné ustanovenia dodatku II k dohovoru vykladajú tak, aby umožňovali dvojstrannú kumuláciu len medzi Európskou úniou a Egyptom.“
         
      
      
         (1)  Ú. v. EÚ L 54, 26.2.2013, s. 4.